**Предлог за замена на термин во член 179 и 186 од Нацрт законот за енергетика**

Терминот „фотонапонски“ да биде заменет со термин „фотоволтаичен“

**Образложение**

Правилното користење на термините е еден од суштинските показатели на разбирањето на проблематиката. Поради тоа, во законот за енергетика, во другите закони и во подзаконските акти, одлуки, решенија и слично треба да се употребува терминот „фотоволтаичен“. Во прилог на употребата на правилниот термин, ги даваме следните лингвистички и технички аргументи:

1. Терминот „фотонапонски“ е погрешен превод на англискиот термин „photovoltaic“
2. „Photovoltaic“ е збор - кованица од зборовите: „photo“ и „voltaic“. Притоа:
	* „phото“ (т.е. „phos“) е општо прифатен назив за „светло“ (со потекло од грчкиот јазик)
	* „voltaic“ - придавка што означува „наречено според (научникот Алесандро) Волта“. Поради тоа, не е случајно што во англискиот термин се користи зборот „voltaic“, а не „voltage“.
3. Примери за примена на терминот „фотоволтаичен“ (а не – „фотонапонски“)во други јазици:
	* во германскиот јазик се користи терминот „fotovoltaik“ (а не „fotospannung“)
	* во францускиот јазик се користи терминот „ photovoltaïque“ (а не „phototension“)
	* во грчкиот јазик се користи терминот „φωτοβολταϊκών“ (а не „φωτοτάσησ“)
	* во бугарскиот јазик се користи терминот „фотоволтаичен“, итн.
4. Смислата на користење на терминот „напонски извор“ е извор чиј напон малку се менува (или воопшто не се менува) при промена на оптоварувањето. Во таа насока, струен генератор е извор што дава константна (или малку променета) струја при промена на оптоварувањето. Зависно од оптоварувањето, фотоволтаичниот генератор, во дел од струјно-напонската карактеристика делува напонски, а во дел - како струен генератор. Но, во делот каде најчесто функционира, т.е. во близина на точката на максимална моќност, не може да се каже дека делува ниту како струен, ниту како напонски извор.

в. проф. д-р Димитар Димитров, професор на УКИМ-`ФЕИТ по предмети од областа на фотоволтаичните системи

Извод од нацрт закон за енергетика (<http://www.economy.gov.mk/Upload/Documents/ZA%20ENER_ZAKON%20ZA%20ENERGETIKA%2007_12_2017_v2.doc>)

Член 179

Инсталацијата на мали котли и печки на биомаса, **фотонапонски** системи, сончеви термални системи, плитки геотермални системи и топлински пумпи се врши од инсталатери кои се лиценцирани од Министерството.

Министерството ја признава секоја лиценца или сертификат на инсталатерите од став (1) на овој член издаден од друга држава во согласност со обврските на Република Македонија преземени со ратификуваните меѓународни договори. Министерството воспоставува и води Регистар на лиценцирани инсталатери кој го објавува на својата веб страница.

Министерот ги пропишува:

1. програмите за лиценцирање на инсталатерите на мали котли и печки на биомаса, **фотонапонски** системи, сончеви термални системи, плитки геотермални системи и топлински пумпи, и
2. критериумите и постапката за лиценцирање на инсталатерите,
3. постапката за признавање на лиценца или сертификат на инсталатери издаден од друга држава, и
4. содржината и начинот на водење на регистерот на лиценцирани инсталатери.

Член 186

Договорот за користење на премија се раскинува доколку повластениот производител:

1. не започне со производство на електрична енергија во рок од една година од денот на добивање на одобрението за градење на **фотонапонска** електрана, односно во рок од три години од денот на добивање на одобрението за градење на електрана која користи друг вид обновлив извор на енергија, или
2. го загуби статусот на повластен производител за електроцентралата за која е склучен договорот.

Повластениот производител кој користи премија е должен да:

1. ја продава произведената енергија на пазарот за електрична енергија,
2. доставува прогнози за производство на електрична енергија до операторот на обновливи извори на енергија во периоди утврдени во договорот, и
3. во текот на работењето да се придржува до условите предвидени во уредбата од Член 185 на овој закон.